再酬仲孺
作者：鄒浩
朝代：宋

paragraphs: 龍團方啓封，數子已驚視。
端如肖壁人，騎羊入城肆。
又如金谷姿，不合樓前墜。
嚢衣本酸寒，茶具無一是。
紛紛詰鄰家，浪欲學擁鼻。
秋空輙雲雷，秘惜乃天意。
未敢還巾車，且集諸生試。
豈非今年芽，歲月與君異。
直須如印刓，詩驛趼來使。
念君才患多，落筆有餘思。
盈編故可期，河流幾時泚。
君應嘲馬肝，不食亦知味。